ຜູ້ນຳຂອງກຣີສ ພົບປະກັບ ປະທານາທິບໍດີຝຣັ່ງ
ຜູ້ນຳຂອງກຣີສ ພົບປະກັບພວກຜູ້ນຳຝຣັ່ງ ເພື່ອປຶກສາຫາລື ກ່ຽວກັບວິກິດການ ທາງດ້ານການເງິນຂອງກຣີສ
ນາຍົກລັດຖະມົນຕີກຣີສທ່ານ George Papandreou ມີແຜນການທີ່ຈະພົບປະກັບປະທາ ນາທິບໍດີຝຣັ່ງທ່ານ Nicolas Sarkozy ທີ່ກຸງປາຣີໃນວັນສຸກມື້ນີ້ເພື່ອເຈລະຈາຫາລືກ່ຽວກັບ ວິກິດການທາງດ້ານການເງິນຂອງກຣີສ ການພົບປະທີ່ວ່ານີ້ມີຂຶ້ນຂະນະທີ່ຜູ້ກວດສອບບັນຊີຈາກອົງການກອງທຶນສາກົນ IMF ທະນາ ຄານກາງຂອງຢູໂຣບແລະສະຫະພາບຢູໂຣບກຳລັງຢູ່ທີ່ນະຄອນຫຼວງເອເທັນ ເພື່ອສຶກສາເບິ່ງ ການດຳເນີນຄວາມພະຍາຍາມຂອງກຣີສ ທີ່ຈະຫຼຸດຜ່ອນການເປັນໜີ້ສິນ ຈຳນວນມະຫາສານ ລົງ ຄະນະກວດກາທີ່ວ່ານີ້ ຈະສະເໜີແນະວ່າກຣີສ ຄວນຈະໄດ້ຮັບງວດຕໍ່ໄປຫຼືບໍ່ ຂອງເງິນ ຊ່ອຍເຫຼືອມູນຄ່າ 159 ພັນລ້ານໂດລາ ທີ່ໄດ້ມີການອະນຸມັດໃນປີກາຍ ໃນວັນພະຫັດວານນີ້ສະມາຊິກສະພາຂອງເຢຍຣະມັນໄດ້ໃຫ້ການອະນຸມັດຕໍ່ຮ່າງກົດໝາຍສະ ບັບນຶ່ງ ເພື່ອເພີ່ມຈຳນວນເງິນຊ່ອຍເຫຼືອຂອງຢູໂຣບຂຶ້ນເປັນ 593 ພັນລ້ານໂດລາເພື່ອຊ່ອຍ ບັນດາປະເທດທີ່ໃຊ້ເງິນຢູໂຣທີ່ພວມປະສົບກັບບັນຫານັ້ນ ໂຕເລກ 593 ພັນລ້ານໂດລານີ້ ແມ່ນໄດ້ມີການຕົກລົງກັນ ໂດຍພວກຜູ້ນຳຂອງຢູໂຣບເມື່ອ ສອງເດືອນກ່ອນ ຟິນແລນ ໄດ້ໃຫ້ການອະນຸມັດ ຕໍ່ການເພີ່ມຂຶ້ນດັ່ງກ່າວໃນມື້ວັນພຸດແລ້ວ ສ່ວນອີກ 6 ປະເທດຍັງບໍ່ທັນໃຫ້ສັດຕະຍາບັນເທື່ອ